
Cymorth Arloesi Hyblyg SMART –
Cronfa Cyfarpar Cyfalaf  – Galwad Gystadleuol

Canllaw i ymgeiswyr

Diben y ddogfen hon yw rhoi arweiniad i ymgeiswyr sy’n cwblhau ffurflen gais Cronfa Cyfarpar Cyfalaf Cymorth Arloesi Hyblyg SMART. Mae’r canllaw yn egluro’r wybodaeth y bydd Llywodraeth Cymru yn chwilio amdani wrth arfarnu a yw’r cyfarpar arfaethedig, y costau, y sefyllfa ariannol, y gallu i gyflawni a’r buddiannau disgwyliedig wedi’u tystiolaethu’n glir.

Dyfernir cyllid yn ôl disgresiwn ac ar sail gystadleuol. Mae Llywodraeth Cymru yn cadw’r hawl i beidio â dyfarnu’r holl gyllid sydd ar gael neu unrhyw ran ohono. Nid yw cyflwyno cais yn gwarantu dyfarniad, lefel y cymorth y gofynnwyd amdani, na chymeradwyo pob cost.

Gall grantiau o £50,000 i £250,000 fod ar gael, gan gwmpasu hyd at 50% o gostau cyfalaf cymwys fel arfer. Dim ond mewn amgylchiadau eithriadol y caiff unrhyw amrywiad i’r uchafswm cyllid ei ystyried. Bydd dyfarniadau’n amodol ar gydymffurfio â rheoli cymhorthdal a gwiriadau diwydrwydd dyladwy boddhaol gan Lywodraeth Cymru.

Ar gyfer sefydliadau academaidd a sefydliadau ymchwil, mae ceisiadau wedi’u cyfyngu i 5 fesul sefydliad unigol.

Rhaid e-bostio ffurflenni cais wedi’u cwblhau ynghyd â dogfennau ategol i SMART.GalwadCyfalaf@llyw.cymru erbyn 23:59 ar 25 Medi 2026. Rhaid i ymgeiswyr hefyd allu darparu hawliad terfynol a thystiolaeth o daliad erbyn 31 Ionawr 2027. 

Lle mae’r ffurflen gais yn nodi terfyn nodau, dylai ymgeiswyr gadw eu hymateb o fewn y terfyn hwnnw.

Adran 1 – Crynodeb

	Teitl
	Rhowch deitl byr sy’n disgrifio’n glir y cyfarpar rydych am ei brynu a phrif ddiben y buddsoddiad.

	Cyfanswm cost y cyfarpar
	Nodwch gyfanswm cost y cyfarpar, heb gynnwys TAW. Dylai hyn gyd-fynd â’r prisiau dangosol wedi’u heitemeiddio yn yr adran costau.

	Cyllid y gofynnir amdano
	Nodwch swm y cyllid y gofynnir amdano gan Lywodraeth Cymru. Dyfernir cyllid yn ôl disgresiwn ac efallai na chaiff ei gynnig ar y lefel y gofynnwyd amdani.

	Math o sefydliad, sector a lleoliad y cyfarpar
	Nodwch eich math o sefydliad, y sector a’r lleoliad lle bydd y cyfarpar yn cael ei osod a’i ddefnyddio. Dylai lleoliad y cyfarpar fod yn ddigon penodol i gadarnhau ble bydd y buddiannau i’w gweld.



Adran 2 – Manylion y busnes/sefydliad

	

	Mae’r adran hon yn gofyn am fanylion eich busnes neu sefydliad, gan gynnwys yr enw cyfreithiol, cyfeiriad, manylion cofrestru a’r prif gyswllt ar gyfer y cais.
Sicrhewch fod yr wybodaeth a ddarperir yn cyd-fynd â’ch cofnodion swyddogol, megis Tŷ’r Cwmnïau, y Comisiwn Elusennau neu fanylion cofrestru perthnasol eraill lle bo hynny’n berthnasol.
Dylai ymgeiswyr fod wedi’u cyfansoddi’n gyfreithiol ac yn gallu ymrwymo i gytundeb grant. 
Dylai’r wybodaeth hon ddangos eich presenoldeb yng Nghymru, gan gynnwys ble bydd y gweithgaredd a ariennir yn digwydd a ble bydd y buddiannau i’w gweld. 
Lle mae’r ymgeisydd yn rhan o strwythur grŵp, eglurwch yr endid cyfreithiol sy’n gwneud cais, strwythur ehangach y grŵp ac unrhyw drefniadau â phartïon cysylltiedig. Gall yr wybodaeth hon hefyd fod yn berthnasol i wiriadau rheoli cymhorthdal.



Adran 3 – Y cyfarpar

	

	Rhowch ddisgrifiad byr o’r eitem neu’r eitemau o gyfarpar a’u prif swyddogaethau. Eglurwch beth mae’r cyfarpar yn ei wneud, pam mae’r cyfarpar cyfalaf yn hanfodol, pam nad yw cyfarpar presennol neu ddulliau amgen yn ddigonol, a pha allu newydd neu well bydd y buddsoddiad yn ei greu.
Cadarnhewch ble bydd y cyfarpar wedi’i leoli a sut caiff ei ddefnyddio. Dylech hefyd gynnwys enghraifft o’r model, y gwneuthurwr neu’r fanyleb rydych yn ei hystyried. Dylai’r wybodaeth fod yn ddigon manwl i Lywodraeth Cymru asesu addasrwydd a gwerth am arian.



Adran 4 – Cyflawni a risgiau

	

	Cadarnhewch y dyddiadau dechrau a gorffen arfaethedig ar gyfer prynu, cyflenwi, gosod a chomisiynu, ac a ellir cwblhau’r hawliad terfynol gyda thystiolaeth o wariant a thaliad o fewn amserlen yr alwad.
Dylech nodi unrhyw risgiau neu faterion cyflawni allweddol ac egluro sut cânt eu rheoli. Gall hyn gynnwys amseroedd arweiniol cyflenwyr, parodrwydd y safle, gofynion gosod, comisiynu, cyfyngiadau adeilad, amseru taliadau a’r gallu i ddarparu hawliad terfynol a thystiolaeth o wariant a thaliad erbyn 31 Ionawr 2027.
Ni ddylech brynu na gwneud ymrwymiad i’r cyfarpar cyn cael cymeradwyaeth ysgrifenedig.



Adran 5 – Buddiannau cynhyrchiant ac economi gylchol

	

	Eglurwch sut y bydd prynu a defnyddio’r cyfarpar yn gwella cynhyrchiant a buddiannau economi gylchol, os yw hynny’n berthnasol. Gall hyn gynnwys cynyddu allbwn, creu gwerth neu gynhyrchu refeniw, gwella cynhyrchiant llafur, gwella effeithlonrwydd gweithredol a pherfformiad prosesau, defnyddio deunyddiau ac adnoddau’n fwy effeithiol, lleihau gwastraff, lleihau costau y gellir eu hosgoi, gwella ansawdd, neu ddefnyddio staff, deunyddiau neu gyfarpar yn well.
Lle bo’n berthnasol, eglurwch sut y bydd y cyfarpar yn cefnogi canlyniadau economi gylchol. Gall hyn gynnwys lleihau’r defnydd o ddeunyddiau neu gynhyrchu gwastraff, cynyddu effeithlonrwydd adnoddau, cefnogi gweithgareddau ailddefnyddio, atgyweirio, adnewyddu neu ailweithgynhyrchu, cynyddu’r defnydd o ddeunyddiau wedi’u hailgylchu neu ddeunyddiau eilaidd, neu greu mwy o werth o adnoddau ac asedau presennol.
Lle bo’n berthnasol, disgrifiwch unrhyw gynhyrchion, gwasanaethau, prosesau neu dechnolegau newydd neu well a gaiff eu datblygu, eu profi, eu harddangos neu eu symud ymlaen tuag at fasnacheiddio o ganlyniad i’r buddsoddiad. Dylech hefyd egluro unrhyw fuddiannau economaidd cynnar, megis gwell cystadleurwydd, potensial i gynyddu trosiant, cyfleoedd cwsmeriaid newydd, swyddi a ddiogelir neu botensial ar gyfer twf yn y dyfodol.
Ar gyfer sefydliadau ymchwil neu gyfarpar a ddefnyddir ar y cyd, eglurwch sut y bydd partneriaid diwydiant yn cael mynediad at y cyfarpar neu’n elwa ohono, gan gynnwys treialon, profi, arddangos, dilysu neu ddefnydd a rennir. Dylech hefyd amlinellu cynlluniau i gryfhau cydweithrediadau presennol ac ymgysylltu â phartneriaid diwydiant newydd, lle bo hynny’n berthnasol.
Defnyddiwch fesurau perthnasol lle bo modd, megis GVA, cynhyrchiant llafur, refeniw fesul FTE, allbwn fesul gweithiwr, cost uned, trwybwn, defnydd neu alw gan gwsmeriaid.
Gallwch ddefnyddio dolen y Pecyn Cymorth Cynhyrchiant yr Productivity Institute Productivity Toolkit i helpu i nodi mesurau cynhyrchiant addas a chyfrifo’r effaith ddisgwyliedig ar lefel y prosiect. Dylai’r rhagfynegiadau hyn ymwneud â’r broses, y llinell gynhyrchu, y cynnyrch neu’r gweithgaredd penodol a gefnogir gan y cyfarpar arfaethedig, yn hytrach na’r busnes cyfan. Lle mae gennych sawl proses ar draws y busnes, bydd yr asesiad yn canolbwyntio ar y gwelliant cynhyrchiant sy’n ymwneud yn uniongyrchol â’r ased a ariennir.
Dylech ddarparu:
· llinell sylfaen gyfredol a’r ffynhonnell
· y newid disgwyliedig erbyn 31 Mawrth 2028
· esboniad o sut caiff canlyniadau eu mesur 
· esboniad o sut mae’r cyfarpar yn cyfrannu’n uniongyrchol at y gwelliant 
· sut caiff buddiannau eu cynnal y tu hwnt i’r cyfnod ariannu. 




Adran 6 – Buddiannau i Gymru

	

	Disgrifiwch y buddiannau disgwyliedig i Gymru o’r buddsoddiad hwn. Gall hyn gynnwys buddiannau cynhyrchiant a chystadleurwydd, swyddi a ddiogelir neu a grëir, buddiannau i’r gadwyn gyflenwi, gallu arloesi, datblygu sgiliau, mwy o weithgarwch economaidd yng Nghymru, mwy o wydnwch, neu gymorth i fusnesau bach a chanolig a chadwyni cyflenwi lleol. Lle bo modd, eglurwch ble yng Nghymru bydd y buddiannau’n codi a sut cânt eu tystiolaethu.







Adran 7 – Gwneud y mwyaf o ganlyniadau i ddiwydiant a buddiannau cydweithredol

	Sefydliadau academaidd a sefydliadau ymchwil yn unig

	Cwblhewch yr adran hon yn unig os mai prifysgol, sefydliad ymchwil, sefydliad ymchwil a thechnoleg, coleg addysg bellach, neu gorff tebyg yw’r prif ymgeisydd.
Disgrifiwch sut caiff y cyfarpar ei ddefnyddio i gefnogi arloesedd busnes, cynhyrchiant a thwf economaidd yng Nghymru. Rhaid i ymgeiswyr egluro sut bydd busnesau’n cael mynediad at y cyfarpar ac yn elwa ohono, sut y caiff cydweithio â diwydiant ei ddatblygu neu ei ehangu, a’r canlyniadau economaidd a ddisgwylir o’r buddsoddiad.
Dylai ymgeiswyr ystyried partneriaethau diwydiant presennol a sut byddant yn elwa; cynlluniau i ddenu ac ymgysylltu â phartneriaid diwydiant newydd; sut bydd busnesau’n cael mynediad at y cyfarpar, cyfleusterau neu arbenigedd neu’n elwa ohonynt; a sut bydd y gweithgaredd a ariennir yn cael ei fabwysiadu yn y byd go iawn.
Dylech hefyd ddisgrifio gwelliannau cynhyrchiant disgwyliedig ar gyfer busnesau partner, datblygu prosiectau ymchwil a datblygu ac arloesi cydweithredol, gweithgareddau trosglwyddo gwybodaeth a datblygu sgiliau, cymorth i fusnesau bach a chanolig a thwf cadwyni cyflenwi, a llwybrau at fasnacheiddio a mabwysiadu yn y farchnad.
Dylech egluro cynaliadwyedd hirdymor a defnydd parhaus o’r cyfarpar y tu hwnt i gyfnod y prosiect er mwyn gwneud y mwyaf o’r effaith economaidd yng Nghymru. Dylech gynnwys manylion unrhyw gyd-fuddsoddiad, gan gynnwys cyfraniadau ariannol neu mewn nwyddau gan y sefydliad ymchwil, busnesau neu ffynonellau eraill. Anogir cyfraniadau o’r fath gan y gallan nhw gryfhau’r dystiolaeth o ymrwymiad, budd a rennir a gwerth am arian. Dylech hefyd egluro sut caiff canlyniadau eu mesur a’u monitro.




Adran 8 – Costau

	

	Rhaid i bob cais gael ei gefnogi gan gost amcangyfrifedig ar gyfer yr holl nwyddau a gwasanaethau o fewn cwmpas y cais. Dylid eitemeiddio costau a’u dangos heb gynnwys TAW. Rhaid i gostau cymwys fod yn gyfalaf eu natur a chefnogi’r gwelliant cynhyrchiant arfaethedig yn uniongyrchol.
Ni ddylai ymgeiswyr fynd i gostau, gosod archebion, talu blaendaliadau, llofnodi contractau na gwneud unrhyw ymrwymiad i wariant cyn cael cymeradwyaeth ysgrifenedig.
Peidiwch â chynnwys cronfeydd wrth gefn, lwfansau chwyddiant nac amcangyfrifon heb dystiolaeth.
Gall costau cymwys gynnwys:
· Peiriannau a chyfarpar sy’n gwella cynhyrchiant
· Technolegau digidol ac awtomeiddio
· Asedau gweithgynhyrchu uwch
· Costau gosod a chomisiynu sy’n ymwneud yn uniongyrchol ag asedau cyfalaf cymwys, gan gynnwys meddalwedd sy’n uniongyrchol gysylltiedig â gweithredu’r ased cyfalaf cymwys ac sy’n angenrheidiol ar gyfer hynny

· Cyfarpar sy’n cefnogi gweithgaredd economi gylchol lle mae’n cefnogi gwelliant cynhyrchiant yn uniongyrchol, megis lleihau gwastraff, cynyddu’r defnydd o ddeunyddiau wedi’u hailgylchu neu ddeunyddiau eilaidd, neu wella cynhyrchiant adnoddau.
Mae costau anghymwys yn cynnwys:
· Cyfalaf gweithio/rhedeg y busnes
· Atgyweiriadau arferol ac amnewid asedau presennol
· Cerbydau ar gyfer trafnidiaeth gyffredinol
· Tir neu eiddo
· Caledwedd a meddalwedd swyddfa gyffredinol, gwasanaethau cwmwl annibynnol, tanysgrifiadau meddalwedd a llwyfannau digidol

· Cynlluniau neu becynnau cynnal a chadw a gwasanaethu

· Gwarantau

· Trefniadau hurbwrcas, rhentu neu brydlesu

· Hyfforddiant

· Dodrefn a gosodiadau swyddfa

· Paneli neu ffermydd solar neu ffotofoltäig

· Ceisiadau datgarboneiddio neu arbed ynni cyffredinol

· Cyfarpar ail-law neu wedi’i ddefnyddio
Dylai’r dystiolaeth a ddarperir gynnwys digon o fanylion technegol neu fanyleb i alluogi Llywodraeth Cymru i asesu addasrwydd a gwerth am arian. Gall hyn gynnwys amcangyfrifon cyflenwyr, dyfynbrisiau, prisiau cyhoeddedig, manylebau cynnyrch neu dystiolaeth gost briodol arall.
Lle bo modd, dylai ymgeiswyr ddarparu tystiolaeth bod costau’n rhesymol, megis dyfynbrisiau cymharol neu dystiolaeth o brofi’r farchnad. Os mai dim ond un cyflenwr sydd ar gael, neu os cynigir cyflenwr a ffefrir, eglurwch y rheswm a darparwch dystiolaeth i gefnogi’r sefyllfa gwerth am arian.
Ni ddylid talu unrhyw flaendaliadau na thaliadau fesul cam cyn cael cymeradwyaeth ysgrifenedig, a rhaid eu cefnogi gan dystiolaeth gan y cyflenwr a phrawf o daliad wrth hawlio.
Rhaid i chi ddatgan unrhyw berthynas â chyflenwr arfaethedig, gan gynnwys lle mae’r cyflenwr yn gysylltiedig â’r ymgeisydd, cyfarwyddwyr, cyfranddalwyr, partneriaid neu gwmnïau grŵp.



Adran 9 – Cyllid

	

	Rhestrwch y ffynonellau cyllid sydd gan y busnes neu’r sefydliad, neu y bydd ganddo, i dalu cost lawn y cyfarpar. Gall hyn gynnwys cronfeydd arian mewnol, benthyciadau cyfarwyddwyr, benthyciadau banc, gorddrafftiau neu ffynonellau cyllid eraill wedi’u cadarnhau.
Telir cyllid Llywodraeth Cymru mewn ôl-daliadau ar ôl cyflwyno hawliad dilys, gan gynnwys tystiolaeth bod cyfanswm y costau wedi’u talu i’r cyflenwr neu’r cyflenwyr. Felly, rhaid i ymgeiswyr ddangos eu bod yn gallu rheoli llif arian a thalu cost lawn y cyfarpar cyn hawlio cymorth grant.
Darparwch dystiolaeth ar gyfer pob ffynhonnell gyllid, megis datganiadau banc, cytundebau benthyciad, trefniadau gorddrafft, tystiolaeth o fenthyciadau cyfarwyddwyr neu gadarnhad o gronfeydd arian mewnol.
Eglurwch pam mae angen cymorth gan Lywodraeth Cymru, a fyddai’r pryniant yn mynd rhagddo heb gymorth, ac a fyddai’r pryniant yn cael ei ohirio, ei leihau o ran graddfa neu ddim yn mynd rhagddo. Nodwch hefyd a oes unrhyw gyllid cyhoeddus arall wedi’i geisio neu ei dderbyn ar gyfer yr un cyfarpar.



Adran 10 – Cyllid arall gan y sector cyhoeddus

	

	Rhowch fanylion unrhyw gyllid arall gan y sector cyhoeddus y mae eich busnes wedi’i gynnig neu ei dderbyn yn ystod y tair blynedd diwethaf. Mae hyn yn cynnwys symiau a dynnwyd i lawr, yn ogystal ag unrhyw gynigion a wnaed nad ydych wedi’u derbyn.
Gall cymorth Llywodraeth Cymru gael ei ddyfarnu fel Cymorth Ariannol Lleiaf (MFA). Os felly, rhaid i chi sicrhau nad yw cyfanswm y Cymorth Ariannol Lleiaf a dderbyniwyd gan eich sefydliad yn fwy na’r trothwy perthnasol, sef £315,000 ar hyn o bryd dros y flwyddyn ariannol bresennol a’r ddwy flynedd ariannol flaenorol.
Dylech gynnwys pob cymorth sector cyhoeddus a gynigiwyd neu a dderbyniwyd yn ystod y tair blynedd diwethaf, gan gynnwys cymorth ar gyfer yr un cyfarpar ac unrhyw Gymorth Ariannol Lleiaf neu gymorth de minimis sy’n berthnasol i’r trothwy. Lle mae’r ymgeisydd yn rhan o grŵp ehangach neu fod ganddo fusnesau cysylltiedig, sicrhewch fod y datganiad yn adlewyrchu’r sefyllfa berthnasol o ran un gweithredwr economaidd.



Adran 11 – Rhestr wirio dogfennau ategol

	

	Cyflwynwch yr holl ddogfennau ategol gofynnol yn electronig gyda’ch cais. Mae hyn yn cynnwys y ffurflen gais wedi’i llofnodi a’i dyddio, tystiolaeth o gost y cyfarpar, cyfrifon y ddwy flynedd ariannol lawn ddiwethaf, cyfrifon rheoli neu adroddiadau ariannol, a thystiolaeth o gyfraniad yr ymgeisydd neu gyllid cyfatebol.
Dylai tystiolaeth o gost y cyfarpar ddarparu digon o fanylion i asesu gwerth am arian ac addasrwydd. Dylai tystiolaeth ariannol fod yn gyfredol ac yn ddigonol i gefnogi’r sefyllfa ariannu a ddisgrifir yn y cais.
Dylech sicrhau bod eich cais a’ch dogfennau ategol yn gyflawn ar adeg eu cyflwyno.
Bydd yr wybodaeth a gyflwynir yn cael ei thrin fel gwybodaeth derfynol at ddibenion asesu, ac ni fydd Llywodraeth Cymru yn cysylltu â chi i ofyn am ragor o wybodaeth neu eglurhad.




Adran 12 – Datganiadau

	

	Rhaid i’r cais gael ei lofnodi gan lofnodwr awdurdodedig, cyfarwyddwr, perchennog neu bartner. Drwy gyflwyno’r ffurflen yn electronig, rydych yn cadarnhau bod gennych awdurdod i gyflwyno’r cais ar ran y sefydliad.
Os ydych yn ateb “Ydw” i unrhyw gwestiwn datganiad, darparwch fanylion y person neu’r busnes dan sylw a’r amgylchiadau perthnasol. Ni fydd ateb “Ydw” o reidrwydd yn atal cymorth rhag cael ei gynnig, ond rhaid ei egluro.
Mae’r datganiad yn cadarnhau bod yr wybodaeth a ddarparwyd yn gywir ac yn gyflawn, bod gan y sefydliad y gallu ariannol a gweinyddol i gyflawni’r gweithgaredd, ac y gellir rhannu gwybodaeth at ddibenion arfarnu, atal twyll a chydymffurfio.



Sut caiff ceisiadau eu hasesu

	

	Dylech sicrhau bod eich cais yn gyflawn ac yn cael ei gefnogi gan yr holl dystiolaeth berthnasol ar adeg ei gyflwyno. Bydd yr wybodaeth a gyflwynir yn cael ei thrin fel gwybodaeth derfynol at ddibenion asesu.
Caiff ceisiadau eu hasesu yn erbyn cymhwystra, cydymffurfiaeth a risg; y gallu i gyflawni o fewn yr amserlenni gofynnol; hyfywedd ariannol; tystiolaeth o angen ac ychwanegedd; effaith ar gynhyrchiant; buddiannau economi gylchol; a buddiannau i Gymru. Lle bo’n berthnasol, bydd yr asesiad hefyd yn ystyried canlyniadau i ddiwydiant a buddiannau cydweithredol ehangach. Bydd Llywodraeth Cymru yn asesu a yw’r cyfarpar arfaethedig wedi’i gyfiawnhau’n briodol, a ellir ei gyflawni o fewn yr amserlenni gofynnol ac a yw’n cael ei gefnogi gan dystiolaeth gymesur.
Caiff ceisiadau sy’n pasio’r gwiriadau cychwynnol o ran cymhwystra, cydymffurfiaeth, cyflawni a hyfywedd ariannol eu rhestru’n gystadleuol yn erbyn y meini prawf asesu. Bydd y rhestru’n adlewyrchu cryfder cyffredinol eich cais a’r dystiolaeth ategol, gan gynnwys i ba raddau yr ydych yn dangos buddiannau clir, cyflawnadwy a mesuradwy. Mae cyllid yn gystadleuol ac yn ôl disgresiwn.





Hawlio cyllid ac adrodd

	

	Telir cyllid Llywodraeth Cymru mewn ôl-daliadau, ar ôl cyflwyno a gwirio hawliad dilys. Bydd angen i ymgeiswyr llwyddiannus ddarparu tystiolaeth bod yr asedau a ariennir wedi’u prynu, eu talu, eu gosod ac yn cael eu defnyddio at y diben a gymeradwywyd.
Disgwylir i dystiolaeth hawlio gynnwys anfonebau cyflenwyr, tystiolaeth o gyflenwi neu osod, prawf o daliadau, er enghraifft datganiad banc, ac unrhyw ddogfennau eraill sy’n ofynnol yn y llythyr cynnig grant. Rhaid i hawliadau ymwneud â chostau cymwys cymeradwy yn unig.
Bydd adrodd a monitro yn canolbwyntio ar a yw’r cyfarpar wedi’i ddarparu a’i ddefnyddio fel y cymeradwywyd, ac a yw’r buddiannau cynhyrchiant ac ehangach disgwyliedig yn cael eu cyflawni. Gofynnir i chi adrodd ar ganlyniadau cynhyrchiant a gyflawnwyd erbyn 31 Mawrth 2028. Gall hyn gynnwys diweddariadau yn erbyn y llinell sylfaen, y gwelliant cynhyrchiant disgwyliedig, y dystiolaeth a ddefnyddiwyd i fesur y newid, ac unrhyw esboniad lle mae canlyniadau’n wahanol i’r hyn a ragwelwyd.
Caiff y gofynion monitro, hawlio ac archwilio llawn eu nodi yn y llythyr cynnig grant.
























Hysbysiad Preifatrwydd − Grantiau Llywodraeth Cymru

Mae Llywodraeth Cymru yn darparu amrywiol gynlluniau grant er mwyn helpu i gyflawni ein polisïau a chreu Cymru decach, fwy ffyniannus.
Mae'r hysbysiad preifatrwydd hwn yn esbonio sut y bydd Llywodraeth Cymru yn trin data personol ar draws pob cynllun grant at ddibenion:
· asesu ceisiadau grant neu gais am arian grant
· monitro perfformiad cynlluniau
· dilysu unrhyw wybodaeth a ddarparwyd
· sicrhau bod grantiau wedi'u talu yn unol â'r amodau cymhwystra a rheoli cymorthdaliadau ar gyfer y cynlluniau
· gwerthuso ac adolygu effaith, perfformiad a chostau'r cynlluniau
· ymchwilio i effeithiolrwydd y cynlluniau a chynorthwyo datblygiadau polisi yn y dyfodol
Mae Llywodraeth Cymru yn darparu amrywiaeth eang o gynlluniau grant i helpu i gyflawni ein polisïau a chreu Cymru decach a mwy llewyrchus.
Cyn i ni ddarparu cyllid grant i chi ac yn ystod tymor y dyfarniad grant, rydym yn cynnal gwiriadau at ddibenion atal twyll a gwyngalchu arian, ac i wirio pwy ydych chi. Mae'r gwiriadau hyn yn gofyn i ni brosesu data personol amdanoch chi. Mae ‘chi’ yn cyfeirio at unigolyn neu sefydliad. Os ydych yn sefydliad, mae cyfeiriad at ‘chi’ neu ‘eich’ yn cynnwys eich swyddogion.

Prosesu cyfreithlon
Llywodraeth Cymru fydd y rheolydd data ar gyfer unrhyw ddata personol a ddarperir gennych mewn perthynas â'ch cais am grant neu gyllid. Bydd yr wybodaeth yn cael ei phrosesu fel rhan o'n gorchwyl cyhoeddus ac i atal twyll a gwyngalchu arian, ac i wirio hunaniaethau. Mae prosesu o’r fath hefyd yn ofyniad o’r cyllid grant yr ydych wedi gofyn amdano a byddyn ein helpu i asesu a ydych yn gymwys i gael cyllid.

Beth rydym yn ei brosesu a'i rannu
Gellir rhannu'r data rydych chi'n ei ddarparu neu rydyn ni'n ei gasglu o ffynonellau sydd ar gael i'r cyhoedd ag asiantaethau atal twyll os ydyn ni'n amau neu'n canfod twyll. Gall y data gynnwys ond nid yw'n gyfyngedig i'ch:
· enw
· dyddiad geni
· cyfeiriadau preswyl a hanes cyfeiriadau
· manylion cyswllt fel cyfeiriad e-bost a rhifau ffôn
· gwybodaeth ariannol
· manylion cyflogaeth, gan gynnwys eich rhif Yswiriant Gwladol.
· manylion adnabod dyfais gan gynnwys eich cyfeiriad IP
Efallai y byddwn ni, ac asiantaethau atal twyll, yn defnyddio'r wybodaeth hon, gan gynnwys unrhyw ddata personol, i atal twyll a gwyngalchu arian, ac i wirio pwy ydych chi. Efallai y byddwn ni ac asiantaethau atal twyll hefyd yn galluogi asiantaethau gorfodaeth cyfraith i gael mynediad at eich data personol a'i ddefnyddio i ganfod, ymchwilio ac atal troseddu.
Gall asiantaethau atal twyll ddal eich data personol am wahanol gyfnodau o amser, yn dibynnu ar sut mae'r data hwnnw'n cael ei ddefnyddio. Cysylltwch â ni am ragor o wybodaeth. Os ystyrir eich bod yn peri risg twyll neu wyngalchu arian, gall asiantaethau atal twyll ddal eich data am hyd at chwe blynedd o'i dderbyn.

Canlyniadau prosesu
Os byddwn ni, neu asiantaeth atal twyll, yn penderfynu eich bod yn peri risg twyll neu wyngalchu arian, gallwn wrthod darparu’r cyllid grant yr ydych wedi gofyn amdano, ac efallai y byddwn yn rhoi’r gorau i ddarparu cyllid grant presennol i chi. Os hoffech wybod mwy, cysylltwch â ni i gael mwy o wybodaeth gan ddefnyddio'r manylion isod.
Bydd yr asiantaethau atal twyll yn cadw cofnod o unrhyw risg twyll neu wyngalchu arian, a gall arwain at eraill yn gwrthod darparu gwasanaethau, cyllid neu gyflogaeth i chi. Os oes gennych unrhyw gwestiynau am hyn, cysylltwch â ni i gael mwy o wybodaeth gan ddefnyddio'r manylion isod.

Trosglwyddo data
Gall asiantaethau atal twyll ganiatáu i’ch data personol gael ei drosglwyddo y tu allan i’r DU. Gall hyn fod i wlad lle mae Llywodraeth y DU wedi penderfynu y bydd eich data’n cael eu diogelu i safonau’r DU, ond os caiff ei drosglwyddo i fath arall o wlad, yna bydd yr asiantaethau atal twyll yn sicrhau bod eich data’n parhau i gael ei ddiogelu drwy sicrhau bod mesurau diogelu priodol mewn lle.
Byddwn yn cadw gwybodaeth bersonol yn unol â'n polisi cadw. Os yw'ch cais yn llwyddiannus gellir cadw'ch data personol am hyd at 10 mlynedd ar ôl y dyddiad pan fyddwch chi, fel derbynnydd y grant, yn rhydd o'r holl amodau sy'n ymwneud â'r grant a ddyfarnwyd a bod yr holl daliadau wedi'u gwneud.
Os ydych yn aflwyddiannus, cedwir eich manylion am flwyddyn ar ôl y dyddiad y gwnaethoch eu darparu.

Eich hawliau
O dan y ddeddfwriaeth diogelu data, mae gennych yr hawl i’r canlynol:
· gweld y data personol y mae Llywodraeth Cymru yn ei gadw arnoch chi
· ei wneud yn ofynnol i ni gywiro gwallau yn y data hwnnw
· (mewn rhai amgylchiadau) gwrthwynebu neu gyfyngu ar brosesu
· (mewn rhai amgylchiadau) gwneud cais i’ch data gael ei ‘ddileu’
· cyflwyno cwyn i Swyddfa'r Comisiynydd Gwybodaeth (ICO) sef y rheolydd annibynnol ar gyfer diogelu data.
Os ydych chi am arfer unrhyw un o'r hawliau hyn, cysylltwch â ni gan ddefnyddio'r manylion isod.
I gael rhagor o fanylion am yr wybodaeth y mae Llywodraeth Cymru yn ei chadw a’i defnyddio, neu os hoffech arfer eich hawliau o dan y ddeddfwriaeth diogelu data, defnyddiwch y manylion cyswllt isod:

Swyddog Diogelu Data
Llywodraeth Cymru
Parc Cathays
CAERDYDD
CF10 3NQ
E-bost: swyddogdiogeludata@llyw.cymru
Rydym yn croesawu gohebiaeth yn Gymraeg.

Swyddfa'r Comisiynydd Gwybodaeth
Wycliffe House
Water Lane
Wilmslow
Cheshire
SK9 5AF
Rhif ffôn: 01625 545 745 neu 0303 123 1113
Gwefan: ico.org.uk

